PARLAMENTUL ROMÂNIEI

CAMERA DEPUTAŢILOR
	Comisia  pentru  cultură, arte, mijloace de informare în masă


RAPORT
asupra Propunerii legislative pentru modificarea şi completarea Legii nr. 109/2005 privind instituirea indemnizaţiei pentru activitatea de liber-profesionist a artiştilor interpreţi sau executanţi din România

Propunerea legislativă pentru modificarea şi completarea Legii nr. 109/2005 privind instituirea indemnizaţiei pentru activitatea de liber-profesionist a artiştilor interpreţi sau executanţi din România a fost transmisă Comisiei cu adresa nr. Pl.-x  360 din 7 mai 2007.

Comisia pentru cultură, arte, mijloace de informare în masă a  fost sesizată în fond cu această propunere legislativă, spre avizare fiind transmisă Comisiei pentru muncă şi protecţie socială, Comisiei pentru buget, finanţe şi bănci şi Comisiei juridice, de disciplină şi imunităţi, care au avizat negativ propunerea legislativă. Comisia a ţinut cont de avizul favorabil nr. 1809 din 17.12.2007 emis de Consiliul Legislativ precum şi de Punctul de vedere al Guvernului nr. 156/18.01.2007, care nu susţine adoptarea acestei iniţiative legislative.

Potrivit prevederilor art. 73 din Constituţia României, republicată, propunerea legislativă,  face parte din categoria legilor ordinare.  
Propunerea legislativă a fost respinsă de Senat în şedinţa din  data de 2 mai 2007, în calitate de primă Camera sesizată.
Conform prevederilor art. 75 alin. (1) şi (3) din Constituţia României, republicată şi art. 92 alin. (9) pct. 1 din Regulamentul Camerei Deputaţilor, republicat, Camera Deputaţilor este  Cameră decizională. 
Propunerea legislativă a fost dezbătută în şedinţa Comisiei din ziua de 28 mai 2007. 
În conformitate cu prevederile art. 54  şi 55 din Regulamentul Camerei Deputaţilor, republicat, la dezbateri a participat domnul Virgil Ştefan Niţulescu, secretar general în Ministerul Culturii şi Cultelor iar din partea grupului de iniţiatori, doamna deputat Angela Buciu.


Iniţiativa legislativă are ca obiect de reglementare modificarea Legii nr. 109/2005 privind instituirea indemnizaţiei pentru activitatea de liber-profesionist a artiştilor interpreţi sau executanţi din România, în ceea ce priveşte extinderea categoriilor de beneficiari,  majorarea cuantumului indemnizaţiilor lunare în sumă fixă pentru activitatea artistic-interpretativă şi asupra valorificării anilor de pensie, precum şi implicarea  Uniunii Artiştilor Liber - Profesionişti din România, ca entitate cu rol în atestarea calităţii de beneficiar al indemnizaţiei.
La lucrările Comisiei au fost prezenţi 15 deputaţi, din totalul de 19 membri ai Comisiei.

Raportul Comisiei a fost adoptat cu majoritatea voturilor celor prezenţi în sală în momentul votului (13 voturi pentru şi 2 voturi împotrivă).
În urma dezbaterii, Comisia pentru cultură, arte, mijloace de informare în masă propune respingerea Propunerii legislative pentru modificarea şi completarea Legii nr. 109/2005 privind instituirea indemnizaţiei pentru activitatea de liber-profesionist a artiştilor interpreţi sau executanţi din România. Motivarea respingerii se întemeiază pe următoarele considerente:  

- prevederea privind modificarea art.5 alin (1) lit. a) introduce reglementări cu caracter discriminator în cadrul aceleaşi  categorii de beneficiari.

- prin introducerea alin. (6) la art.5 din lege sunt încălcate prevederile art.87 şi art. 88 din Legea nr. 19/2000, potrivit cărora decizia de pensionare necontestată în termen de 45 de zile de la data emiterii este definitivă şi ca atare, drepturile stabilite cu luarea în calcul a perioadelor confirmate de către ARTEXIM ca vechime în muncă nu mai pot fi modificate.
- prin modificarea propusă la alin. (1) al art. 6 atestarea calităţii de beneficiar  al indemnizaţiei pentru activitatea de liber - profesionist pentru artiştii interpreţi sau executanţi şi stabilirea perioadei de activitate artistic – interpretative ar urma să se facă „la cererea Uniunii Artiştilor Liber - Profesionişti din România”, organism ce ar trebui să beneficieze conform prevederilor alin.(4) şi alin (5), nou introduse de propunerea legislativă, de fonduri de la bugetul de stat  în vederea constituirii unor evidenţe de potenţiali  beneficiari ai legii, fapt ce este nejustificat, întrucât asemenea activitate nu ar putea fi compatibilă cu statutul U.A.L.P.R, nefiind definite nici scopul şi nici finalitatea acestui demers. Baza de date  privind calitatea de beneficiar al indemnizaţiei se stabileşte de către Comisia specială şi  poate fi făcută de Comisie, în baza prevederilor actuale în vigoare, care are evidenţa dosarelor depuse de solicitanţi.
- prevederile alin.(2) şi alin. (3) ale art. 14 nu au fundament juridic deoarece  pensia de urmaş presupune asumarea obligaţiei de întreţinere a susţinătorului decedat de către bugetul asigurărilor sociale de stat, al cărui asigurat era, iar indemnizaţia stabilită de Legea nr. 109/2005 nu are caracter contributiv şi nu poate urma regimul juridic al pensiei de urmaş.

Având în vedere faptul că propunerile iniţiatorilor determină influenţe financiare suplimentare asupra bugetului general consolidat, potrivit art.15 alin.(1) din Legea nr.500/2002 privind finanţele publice, ar fi fost necesar să se prevăzute mijloacele necesare pentru acoperirea creşterii cheltuielilor.

